**Notă informativă**

**la proiectul de lege pentru modificarea şi completarea**

**unor acte legislative**

***Condițiile ce au impus elaborarea proiectului:***

Ca urmare a Dispoziției Dlui prim-ministru Pavel Filip, enunțată în cadrul ședinței Guvernului din 01 martie 2017, s-a pus în sarcina Ministerului Sănătății și Agenției Naționale pentru Siguranța Alimentelor efectuarea unei analize ample a lacunelor legislative în ceea ce privește colaborarea instituțională și competențele funcționale ce vizează alimentația copiilor și condițiile de funcționare a blocurilor alimentare din instituțiile de învățământ, astfel încât să asigure acoperirea întregului lanț de responsabilități și elaborarea proiectului de modificare și completare a actelor legislative.

Având în vedere prevederile art. 18 alin. (1) din Legea nr. 113 din 18.05.2012 cu privire la stabilirea principiilor şi a cerinţelor generale ale legislaţiei privind siguranţa alimentelor, care stabilește scopul instituirii Agenției Naționale pentru Siguranța Alimentelor ca instituție responsabilă de atingerea unui grad înalt de protecţie a sănătăţii publice şi a intereselor consumatorului în ceea ce priveşte siguranţa alimentelor, precum și întru eliminarea dublării funcțiilor de control și supraveghere în domeniul siguranței alimentelor, s-a impus necesitatea aducerii în concordanţă cu prevederile acestuia a întregului cadru legislativ afectat.

Întru realizarea acestui obiectiv, a fost elaborat proiectul Legii pentru modificarea şi completarea unor acte legislative, care vine să pună în acord actele legislative care reglementează activitatea de control pusă în competenţa Agenţiei Naţionale pentru Siguranţa Alimentelor (*în continuare – ANSA*) și Ministerului Sănătății.

Suplimentar,un alt scop urmărit de proiectul Legii pentru modificarea şi completarea unor acte legislative este crearea cadrului legislativ necesar pentru realizarea de către ANSA, a noilor atribuţii date în competenţă prin Legea nr. 230 din 23 septembrie 2016, şi anume: controlul de stat în domeniul protecției consumatorilor în domeniul alimentar.

În acest context, proiectul prevede totodată introducerea modificărilor și completărilor în Codului contravenţional al Republicii Moldova nr. 218-XVI din 24 octombrie 2008, la art. 80, 84, 98, 278, 279, 343, 344, 400 alin. (1), 406, 408, 414 care se examinează de către ANSA, în cazul contravențiilor constatate în procesul efectuării supravegherii asupra regulilor și a normelor sanitar-igienice și pentru siguranța alimentelor, precum și a celor din domeniul protecției consumatorilor în domeniul alimentar.

***Principalele prevederi și elemente noi ale proiectului:***

Prevederile proiectului vizează mai multe acte legislative care reglementează domeniile de competență a Ministerului Sănătății și ANSA. Printre actele care suportă modificări sunt: Legea nr. 78-XV din 18.03.2004 privind produsele alimentare, Legea nr. 10 din 3.02.2009 privind supravegherea de stat a sănătăţii publice, Legea nr. 113 din 18.05.2012 cu privire la stabilirea principiilor şi a cerinţelor generale ale legislaţiei privind siguranţa alimentelor, Legea nr. 50 din 28.03.2013 cu privire la controalele oficiale pentru verificarea conformităţii cu legislaţia privind hrana pentru animale şi produsele alimentare şi cu normele de sănătate şi de bunăstare a animalelor, Legea nr. 221-XVI din 19.10.2007privind activitatea sanitar-veterinară, Legea nr.105-XV din 13.03.2003 privind protecţia consumatorilor, precum şi Codul contravenţional nr. 218 din 24 octombrie 2008.

Prin proiectul de lege se propun amedamente ca ar veni să asigure îndeplinirea desăvârșită a atribuțiilor și responsabilităților ANSA și Ministerului Sănătății în conformitate cu limitele funcționale stabilite în art. 18, 19 din Legea nr. 113 din 18.05.2012, respectiv racordarea prevederile Legii nr. 10 din 03.02.2009 și Legii nr. 78 din 18.03.2004, în conformitate cu aceste norme.

Prin urmare, modificările vin să excludă din competenţa organului de specialitate privind supravegherea şi controlului sănătăţii publice, competenţe din domeniul lanţului alimentar, care sunt proprii ANSA.

Totodată, proiectul prevede operarea modificărilor la Legea nr. 113 din 18.05.2012 care au drept scop îmbunătățirea și fortificarea cadrului legal în domeniul de reglementare și control pentru siguranța alimentelor și protecția consumatorilor în domeniul alimentar, inclusiv separarea exactă a competențelor ANSA și Ministerului Sănătății. Asftel în competenţa exclusivă a ANSA sunt transmise atribuțiile în domeniului alimentar, de-a lungul întregului lanţ alimentar, precum și supravegherea și controlul pe piaţă a produselor alimentare noi și a documentelor ce atestă calitatea, siguranța și proveniența materialelor care vin în contact cu produsele alimentare, verificarea prezenței și înregistrărilor înscrise în fișele medicale individuale ale angajaților din unitățile din domeniul alimentar și instruirea igienică a acestora. În competența Ministerului Sănătății rămâne înregistrarea produselor alimentare noi, autorizarea şi supravegherea pe piaţă, a suplimentelor alimentare, a produselor alimentare fortificate, apelor minerale, apei potabile din reţea, a menţiunilor nutriţionale şi de sănătate înscrise pe produsele alimentare, a materialelor care vin în contact cu produsele alimentare, aditivilor alimentari, a produselor alimentare pentru sugari şi copii mici, a produselor cu destinaţie nutriţională specială și asigurarea instruirii igienice a angajaţilor și organizarea examenului medical al acestora  în unităţile ce produc, prelucrează, depozitează, transportă şi comercializează produse alimentare sau prestează servicii de alimentaţie publică.

Amendamentele la Legea nr. 50 din 28.03.2013 nu au tangență cu scopul prezentului proiect, dar din scopuri de economie legislativă, s-a considerat oportun de a opera şi modificări orientate spre alte obiective. Completările propuse la această lege, sunt esenţiale, acordând dreptul ANSA de a efectua controale oficiale contra taxă și alt drept ce ține de suspendarea imediată a activității unităților din domeniul alimentar în situațiile de risc grav și iminent pentru sănătatea consumatorilor.

***Fundamentarea economico-financiară:***

Implementarea proiectului de lege pentru modificarea şi completarea unor acte legislative nu va necesita finanţare din buget.

***Elaboratorii proiectului***

Proiectul de lege pentru modificarea şi completarea unor acte legislative a fost elaborat de Ministreul Sănătății și ANSA.

***Rezultatele scontate:***

Prin implementarea prezentelor modificări și completări vor fi înlăturate discrepanțele, pericolele şi impedimentele întâmpinate la efectuarea controlului pe parcursul întregului lanț alimentar. De asemenea, obiectivele urmărite de prezentul proiect au ca scop crearea unui cadru legislativ univoc şi coerent, menit să refacă echilibrul dintre normele legale aplicabile în prezentul domeniu, să excludă contradicțiile dintre aceste norme și să asigure o implementare eficientă a cadrului legal.

În contextul celor expuse, considerăm oportun şi necesar examinarea şi aprobarea proiectului emis spre avizare.

**Viceministru Aliona SERBULENCO**